Der er godt gang i byggeriet, og det smitter af på bundlinien hos Støvring-virksomheden Ambercon. Betonelementfabrikken løftede sidste år sin omsætning til 386,8 millioner kroner svarende til en stigning på 17 procent. Samtidig steg indtjeningen med 28 procent til 62,1 millioner kroner før skat. - 2018 blev vores bedste år nogensinde, og både medarbejdere, bestyrelse og ledelse er meget tilfredse med de resultater, der er nået, siger administrerende direktør Torben Enggaard. Ambercon har i 2018 foretaget en gældsafvikling på 52 millioner kroner og har desuden investeret i produktionsforbedrende tiltag og i en ny digitaliseringsstrategi. Trods det høje niveau for afdrag på gæld og investeringer i fremtiden sætter indtjeningen rekord med 62,1 millioner kroner før skat, svarende til en stigning på 28 procent sammenlignet med 2017. Det gennemsnitlige antal fuldtidsansatte havde en moderat vækst på 15 medarbejdere – fra 231 i 2017 til 246 i 2018.
Betonelementfabrikken Ambercon lavede sit bedste resultat nogensinde i 2018.